Broj: 711-I-266-M-13/22-03-17

Zagreb, 21. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Ivana Vukoje, ravnatelja Opće županijske bolnice Požega,** za davanjem mišljenja Povjerenstva, na 155. sjednici, održanoj 21. siječnja 2022., daje sljedeće:

**MIŠLJENJE**

1. **Sukladno članku 11. stavcima 2. i 3. ZSSI/21-a, obveznik Ivan Vukoja, ravnatelj Opće županijske bolnice Požega, dužan je u imovinskoj kartici koju podnosi Povjerenstvu, povodom obnašanja navedene dužnosti, navesti podatke o osnovnom osobnom stanju te imovini svojeg partnera i maloljetne djece.**
2. **Obveznik Ivan Vukoja, može bez prethodnog odobrenja Povjerenstva, sukladno članku 17. stavku 3. ZSSI/21-a, za vrijeme profesionalnog obnašanja dužnosti ravnatelja Opće županijske bolnice Požega obavljati edukacijske djelatnosti u radnom odnosu na Medicinskom fakultetu u Osijeku, kao suradnik na Medicinskom fakultetu u Zagrebu, u svojstvu poslijedoktoranda** **na** **Medicinskom fakultetu u Rijeci i predavača na Visokoj školi Ivanić Grad i za to ostvarivati plaću, odnosno naknadu, što je na temelju članka 17. stavku 4. ZSSI/21-a dužan prijaviti Povjerenstvu.**
3. **Na temelju članka 17. stavka 1. ZSSI/21-a, obveznik Ivan Vukoja ne može za vrijeme obnašanja dužnosti ravnatelja Opće županijske bolnice Požega obavljati drugu javnu dužnost člana Gradskog vijeća Grada Pleternice, jer zakonom nije propisana iznimka od opće zabrane istodobnog obnašanja druge javne dužnosti.**
4. **Sukladno članku 18. stavku 2. ZSSI/21-a, obveznik Ivan Vukoja može za vrijeme obnašanja dužnosti ravnatelja Opće županijske bolnice Požega biti član Školskog odbora Glazbene škole Požega, ustanove od posebnog interesa za Požeško-slavonsku županiju, bez prava na primanje naknade u toj ulozi, osim naknade putnih i drugih opravdanih troškova, ali ne može biti član Upravnog vijeća Veleučilišta u Požegi - Studentski centar u Požegi, jer ista ustanova nije od posebnog interesa za Požeško-slavonsku županiju.**
5. **Sukladno članku 18. stavku 5. ZSSI/21-a, obveznik Ivan Vukoja može za vrijeme obnašanja dužnosti ravnatelja Opće županijske bolnice Požega biti član udruga Hrvatsko gastroenterološko društvo, Hrvatsko društvo za nefrologiju, dijalizu i transplantaciju Hrvatskog liječničkog zbora, Udruga narodnog zdravlja „Andrija Štampar“, Lovačko društvo „Sveti Hubert“ – Požega, Nogometni športski klub "Slavija“ te Matica Hrvatska, te u udruzi Nogometni športski klub "Slavija“ može biti član Skupštine, ali bez prava na primanje naknade za ovu ulogu, osim prava na naknadu putnih i drugih opravdanih troškova te je u imovinskoj kartici dužan navesti podatke o članstvu u ovim udrugama i funkcije koju obavlja.**
6. **Obveznik Ivan Vukoja može za vrijeme obnašanja dužnosti ravnatelja Opće županijske bolnice Požega biti član Povjerenstva za palijativnu medicinu Ministarstva zdravstva Republike Hrvatske, kao stručnog savjetodavnog tijela, kao i član političke stranke Hrvatska demokratska zajednica te obavljati funkcije u unutarnjim stranačkim oblicima organiziranja osnovanima sukladno aktima stranke.**
7. **Sukladno odredbi članka 17. stavka 2. ZSSI-a obveznik Ivan Vukoja, ravnatelj Opće županijske bolnice Požega, može istovremeno uz profesionalno obnašanje navedene javne dužnosti obavljati poslove doktora specijaliste te ostale oblike rada (dežurstvo, pripravnost i rad po pozivu), budući da iste neće obavljati u smislu redovitog i stalnog zanimanja.**
8. **Povjerenstvo upućuje obveznika Ivana Vukoju da u roku od 60 dana od dana stupanja ZSSI/21-a na snagu, odnosno u roku od 60 dana od 25. prosinca 2021. razriješi okolnosti istovremenog obavljanja druge javne dužnosti člana Gradskog vijeća Grada Pleternice te člana Upravnog vijeća ustanove Veleučilište u Požegi Studentski centar u Požegi, sa obnašanjem dužnosti ravnatelja Opće županijske bolnice Požega.**

Obrazloženje

Zahtjev za davanjem mišljenja Povjerenstva podnio je obveznik Ivan Vukoja, ravnatelj Opće županijske bolnice Požega. U knjigama ulazne pošte Povjerenstva zahtjev je zaprimljen 13. siječnja 2022. pod poslovnim brojem 711-U-393-M-13/22-01-1, povodom kojeg se vodi predmet broj M-13/22.

Člankom 3. stavkom 1. podstavkom 65. ZSSI/21-a, propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog zakona, stoga je obveznik Ivan Vukoja povodom obnašanja dužnosti ravnatelja Opće županijske bolnice Požega, kojoj je osnivač Požeško-slavonska županija, dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva. slavonska županija,

U podnesenom zahtjevu obveznik navodi da je stupanjem ZSSI/21-a postao obveznikom navedenog Zakona. Obveznik iznosi da su povezane osobe, sukladno članku 5. stavku 6. ZSSI/21-a, članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, te da se srodnici u pobočnoj liniji do četvrtog stupnja i srodnici po tazbini do drugog stupnja smatraju povezanim osobama u smislu odredbe članka 77. stavka 1. Zakona o javnoj nabavi („Narodne novine", broj 120/16.), slijedom čega traži mišljenje Povjerenstva za koje članove obitelji je dužan navesti podatke u imovinskoj kartici.

Nadalje navodi da je na Medicinskom fakultetu Sveučilištu Josipa Jurja Strossmayera u Osijeku, u kumulativnom radnom odnosu koje čini 5% ukupnog radnog vremena, na suradničkom radnom mjestu poslijedoktoranda na Katedri za javno zdravstvo, za što prima redovitu plaću, uz napomenu da je Opća županijska bolnica Požega nastavna baza Medicinskog fakulteta Osijek te da je osnivač ovog fakulteta Sveučilište u Osijeku.

Također iznosi da je suradnik na Medicinskom fakultetu Sveučilišta u Zagrebu, na Katedri za socijalnu medicinu i organizaciju zdravstvene zaštite, na predmetima Community health i Zdravlje u zajednici, pri čemu navodi da sudjeluje u izvođenju dijela nastave na Općoj županijskoj bolnici Požega, bez zasnivanja radnog odnosa, sukladno članku 92. stavku 2. Zakona o znanstvenoj djelatnosti i visokom obrazovanju („Narodne novine“, broj 123/03., 198/03., 105/04., 174/04., 02/07., 46/07., 45/09., 63/11., 94/13., 139/13., 101/14., 60/15. i 131/17.), za što prima naknadu te napominje da je osnivač navedenog fakulteta Sveučilište u Zagrebu.

Obveznik obrazlaže kako je podnio prijavu na javni natječaj za izbor za naslovno zvanje poslijedoktoranda na Medicinskom fakultetu Sveučilišta u Rijeci, u okviru kojeg bi na zdravstvenoj ustanovi Opća županijska bolnica Požega sudjelovao u izvođenju dijela nastave, znanstvena grana interna medicina, na Katedri za internu medicinu, i to bez zasnivanja radnog odnosa, ali uz primanje naknade. Osnivač navedenog fakulteta je Sveučilište u Rijeci, a Opća županijska bolnica Požega i Medicinski fakultet u Rijeci imaju zaključen ugovor o poslovnoj i stručnoj suradnji.

Obveznik iznosi da je predavač i na Visokoj školi Ivanić Grad, na predmetima Fiziologija s patofiziologijom (auditorne vježbe, seminar), Gerontologija (auditorne vježbe), nositelj predmeta Klinička medicina III i nositelj predmeta Klinička medicina IV, na kojima sudjeluje u izvođenju dijela nastave bez zasnivanja radnog odnosa uz primanje naknade. Osnivač navedene ustanove je Grad Ivanić – Grad, a Opća županijska bolnica Požega i Visoka škola Ivanić Grad imaju zaključen ugovor o poslovnoj i stručnoj suradnji.

Slijedom navedenog, obveznik traži mišljenje Povjerenstva o dopustivosti izvođenja nastave i pratećih sadržaja na navedenim sveučilišnim i veleučilišnim ustanovama, u svojstvu poslijedoktoranda i vanjskog suradnika te predavača na ustanovama visokog obrazovanja, odnosno je li za obavljanje edukacijske djelatnosti potrebno prethodno odobrenje Povjerenstva, odnosno može li iste poslove obavljati uz profesionalno obnašanje dužnosti ravnatelja Opće županijske bolnice Požega.

U zahtjevu se navodi i da je na lokalnim izborima izabran za člana Gradskog vijeća Grada Pleternice te da je po stupanju na snagu ZSSI/21-a zatražio obustavu primanja naknade za rad u ovome tijelu. Napominje da odredbama Zakona o lokalnim izborima („Narodne novine", broj 144/12., 121/16,, 98/19., 42/20., 144/20. i 37/21.) kao niti odredbama Zakona o lokalnoj i područnoj (regionalnoj) samoupravi („Narodne novine", broj 33/01., 60/01., 129/05., 109/07.,125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) nije izričito zabranjeno niti dozvoljeno obnašanje javne dužnosti člana predstavničkog tijela jedinice lokalne samouprave za vrijeme obnašanja dužnosti iz članka 3. ZSSI/21-a te traži mišljenje Povjerenstva može li istodobno s obnašanjem dužnosti ravnatelja Opće županijske bolnice Požega obavljati drugu javnu dužnost člana Gradskog vijeća Grada Pleternice.

Obveznik iznosi da je imenovan predsjednikom Upravnog vijeća ustanove Veleučilište u Požegi Studentski centar u Požegi, za što ne prima naknadu, te da se radi o ustanovi kojoj je osnivač Veleučilište u Požegi, a koja se ne navodi u Registru ustanova i izvanproračunskih fondova, objavljenom na internetskoj stranici Povjerenstva, jer to nije pravna osoba od posebnog državnog interesa, niti je predstavničko tijelo jedinice lokalne odnosno područne (regionalne) samouprave utvrdilo da je od njihovog posebnog interesa, slijedom čega traži mišljenje može li obavljati ovu funkciju istodobno s obnašanjem dužnosti ravnatelja Opće županijske bolnice Požega.

Zatim tumači kako je imenovan članom Školskog odbora Glazbene škole u Požegi, za što ne prima naknadu, te navodi da je njezin osnivač Požeško-slavonska županija, koja je ujedno i osnivač Opće županijske bolnice Požega te da ista također nije pravna osoba od posebnog državnog interesa niti od posebnog interesa za jedinicu lokalne i područne (regionalne) samouprave i traži mišljenje Povjerenstva može li obavljati ovu funkciju istodobno s obnašanjem dužnosti ravnatelja Opće županijske bolnice Požega.

Obveznik također navodi da je član sljedećih udruga od kojih ne prima naknadu: HRVATSKO GASTROENTEROLOŠKO DRUŠTVO, osnovanoj u cilju znanstvenog i stručnog unapređenja gastroenterologije u Republici Hrvatskoj te organiziranja i razvijanja suradnje s međunarodnim gastroenterološkim udrugama, u kojoj nije član upravnog ni nadzornog tijela, HRVATSKO DRUŠTVO ZA NEFROLOGIJU, DIJALIZU I TRANSPLATACIJU HRVATSKOG LIJEČNIČKOG ZBORA, kao krovnoj strukovnoj udruzi liječnika koji liječe bolesnike s bubrežnim bolestima, visokim krvnim tlakom i zatajenjem bubrega s ciljem trajnog stručnog i znanstvenog usavršavanja svojih članova, u kojoj nije član upravnog ni nadzornog tijela, UDRUGA NARODNOG ZDRAVLJA „Andrija Štampar“, u kojoj je obavljao funkciju predsjednika do 14. prosinca 2021. godine, a nakon toga je samo član, osnovanoj radi promicanja svijesti ljudi o potrebi humanosti i humanih akcija u društvu, promicanja svijesti o narodnom zdravlju, promicanja svijesti o važnosti zdravlja, promicanja zdravih stilova života i zdravlja pojedinca, obitelji i zajednice, LOVAČKO DRUŠTVO „SVETI HUBERT“ - POŽEGA, u kojoj nije član upravnog ni nadzornog tijela, a cilj udruge je uzgoj, zaštita, lov i korištenje divljači koje uz gospodarsku funkciju obuhvaća i funkciju zaštite i očuvanja biološke i ekološke ravnoteže prirodnih staništa divljači, njegovanja lovačke etike i običaja te zaštita prirode i ljudskog okoliša, NOGOMETNI ŠPORTSKI KLUB "SLAVIJA", u kojoj je član Skupštine, a cilj udruge je okupljanje građana, osobito mladeži, radi bavljenja nogometnim sportom, razvoj i promicanje nogometa, sudjelovanje u nogometnim natjecanjima, nogometna poduka igrača mlađih uzrasta, te MATICA HRVATSKA, u kojoj nije član upravnog ni nadzornog tijela, a cilj udruge je istraživanje, čuvanje, razvijanje i promicanje narodnog i kulturnog identiteta u područjima umjetničkoga, znanstvenog i duhovnog stvaralaštva, gospodarstva i javnoga života te skrb za demokratski društveni razvitak.

Iznosi da ga je ministar zdravstva imenovao za člana Povjerenstva za palijativnu medicinu Ministarstva zdravstva Republike Hrvatske, koje ujedno ima savjetodavnu ulogu u kreiranju politike, smjernica i aktivnosti palijativne medicine, te da kao član nema upravnu niti nadzornu funkciju.

Zatim navodi da je član političke stranke Hrvatska demokratska zajednica (u daljnjem tekstu: HDZ), a u kojoj bez naknade na mandatno razdoblje obavlja funkciju potpredsjednika Gradskog odbora HDZ-a Pleternica, kao i da na mandatno razdoblje obavlja funkciju predsjednika Akademske zajednice „Ante Starčević" Požeško-slavonske županije bez primanja naknade, te ističe da se radi o zasebnom obliku organiziranja unutar HDZ-a koje okuplja akademske građane i intelektualce koji su, svjesni vlastite odgovornosti za razvoj i napredak hrvatskog društva, zainteresirani za sudjelovanje u pridonošenju općem dobru kroz bolje i svrhovitije korištenje svih hrvatskih, a osobito znanstvenih, inovacijskih i inih ljudskih potencijala.

Obveznik traži mišljenje Povjerenstva može li za vrijeme obnašanja dužnosti ravnatelja Opće županijske bolnice Požega biti član navedenih udruga, član Povjerenstva za palijativnu medicinu Ministarstva zdravstva Republike Hrvatske, član političke stranke HDZ i obavljati funkciju predsjednika Akademske zajednice „Ante Starčević" Požeško-slavonske županije.

Nadalje, u Povjerenstvu je 19. siječnja 2022. pod poslovnim brojem 711-U-666-M-25/22-01-1, zaprimljen zahtjev za mišljenjem podnesen od Ivana Vukoje, povodom kojeg se vodi predmet broj M-25/22.

U ovom zahtjevu obveznik navodi da je specijalist opće interne medicine, uže specijalnosti gastroenterologije, te da sukladno zaključenom ugovoru o radu i Kolektivnom ugovoru za djelatnost zdravstva i zdravstvenog osiguranja („Narodne novine“, broj 29/18., 35/19., 78/19., 92/19. i 56/20.), obavlja poslove specijaliste/užeg specijaliste u Općoj županijskoj bolnici Požega, koja je u mreži javne zdravstvene službe.

Citira odredbu članka članku 193. Zakona o zdravstvenoj zaštiti („Narodne novine", broj 100/18, 125/19, 147/20), prema kojoj su zdravstvene ustanove koje obavljaju zdravstvenu djelatnost obvezne neprekidno pružati zdravstvenu zaštitu te se njihov rad može organizirati u jednoj ili više smjena, turnusu i na druge načine u skladu s potrebama stanovništva i oblicima pružanja zdravstvenih usluga: dežurstvo, pripravnost, rad po pozivu, a vrijeme koje radnik provede obavljajući poslove u dežurstvu te po pozivu smatra se radnim vremenom.

Citira i odredbu članka 3. Pravilnika o početku, završetku i rasporedu radnog vremena zdravstvenih ustanova i privatnih zdravstvenih radnika u ordinaciji u mreži javne zdravstvene službe („Narodne novine", broj 106/19.), prema kojoj su radnici zdravstvene ustanove obvezni pružati zdravstvenu zaštitu radom u jednoj ili više smjena, turnusu, dežurstvu, pripravnošću, radom po pozivu i posebnom dežurstvu.

Navodi da je u istom Pravilniku preciziran početak i završetak rada u bolničkim zdravstvenim ustanovama u prijepodnevnoj smjeni i iznimke od istoga te da sukladno članku 19. istog ravnatelj zdravstvene ustanove utvrđuje potrebu za dežurstvom i pripravnošću radnika prema mjerilima potrebe zbrinjavanja hitnih stanja u medicini, pri čemu se uzima u obzir vrsta zdravstvene ustanove, vrsta djelatnosti i raspoloživi kapaciteti zdravstvene ustanove, uz poštivanje načela kontinuiranosti i dostupnosti zdravstvene zaštite. O navedenome ravnatelj donosi odluku na način da se utvrdi brojčano potreban broj specijalista potrebnih za rad u svim djelatnostima kroz 24 satno vrijeme zdravstvene ustanove.

U zahtjevu se iznosi da poimenični mjesečni raspored specijalista/užih specijalista za rad u dežurstvu i pripravnostima po djelatnostima, sukladno odluci ravnatelja o potrebnom broju, izrađuje predstojnik pojedine službe u čemu ne sudjeluje ravnatelj, niti je potrebna prethodna suglasnost ravnatelja, a prilikom izrade poimeničnog mjesečnog rasporeda rada specijalista po djelatnostima, predstojnici službe prvenstveno se vode potrebom kontinuiteta pružanja zdravstvene skrbi, potrebama pacijenata i kadrovskim kapacitetima.

Poziva se i na odredbu članka 58.a Kolektivnog ugovora za djelatnost zdravstva i zdravstvenog osiguranja, kojom je propisano da ravnatelju zdravstvene ustanove koji sukladno ugovoru o radu, osim poslova ravnatelja, u redovitom radnom vremenu, obavlja i poslove iz zdravstvene djelatnosti u toj zdravstvenoj ustanovi, pripada pravo na dodatak na posebne uvjete rada za efektivno odrađene sate na tim poslovima, sukladno članku 55. istoga Kolektivnog ugovora, iz čega proizlazi da u plaći koju ostvaruje u Općoj županijskoj bolnici Požega dobiva isplatu i za poslove ravnatelja i za efektivno odrađene poslove iz zdravstvene djelatnosti.

Navodi da je Zajedničko povjerenstvo nadležno za tumačenje Kolektivnog ugovora za djelatnost zdravstva i zdravstvenog osiguranja koji se primjenjivao od 1. siječnja 2005. do 31. prosinca 2010., donijelo zaključak broj 364, koji glasi: „Ravnatelju zdravstvene ustanove, kada dežura ili je u pripravnosti, pripada pravo na naknadu za dežurstvo ili pripravnost u visini utvrđenoj Kolektivnim ugovorom i to na osnovnu plaću radnog mjesta na kojem dežura odnosno na kojem je pripravan, a sukladno posebnom ugovoru sa zdravstvenom ustanovom.

Obveznik navodi da sukladno zaključku broj 21 sa 6. sjednice Zajedničkog povjerenstva od 18. prosinca 2018., ranija tumačenja predstavljaju pomoć novom Povjerenstvu za tumačenje oko zauzimanja stava o istim pitanjima o kojima je zaključke donijelo prethodno Povjerenstvo za tumačenje.

Obveznik traži mišljenje, odnosno prethodnu suglasnost za obavljanje poslova specijaliste/užeg specijaliste u prijepodnevnoj smjeni, kao i u ostalim oblicima rada: dežurstvo, pripravnost i rad po pozivu.

Obzirom da je navedene zahtjeve za mišljenje podnio isti obveznik te da se temelje na međusobno povezanim okolnostima, Povjerenstvo je zaključkom Broj: 711-I-91-M-25/22-02-17 od 19. siječnja 2022. spojilo postupanje po predmetima broj M-13/22 i broj M-25/22, tako da se vodi jedan postupak pod brojem M-13/22.

Člankom 11. stavcima 2. i 3. ZSSI/21-a propisano je da imovinska kartica sadrži podatke o osnovnom osobnom stanju obveznika, njegova partnera i maloljetne djece te podatke o imovini obveznika, njegova partnera i maloljetne djece, stečene po svim pravnim osnovama.

Sukladno navedenoj zakonskoj odredbi, obveznik Ivan Vukoja dužan je u imovinskoj kartici koju podnosi Povjerenstvu navesti podatke o osnovnom osobnom stanju i imovini svojeg životnog partnera i neformalnog životnog partnera te maloljetne djece, ali ne i drugih osoba koji su članovi njegove obitelji u smislu odredbi ZSSI/21-a ili drugih propisa koje bi se mogle smatrati s obveznikom interesno povezanim osobama.

Sukladno članku 17. stavku 2. ZSSI/21-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Prema stavku 3. navedenog članka Zakona prethodno odobrenje Povjerenstva iz stavka 2. tog članka nije potrebno, pored ostalih navedenih, za obavljanje znanstvene i edukacijske djelatnosti te su sukladno stavku 4. obveznici dužni prijaviti Povjerenstvu primitke iz stavaka 2. i 3. istog članka.

Obveznik namjerava, istodobno za vrijeme profesionalnog obnašanja dužnosti ravnatelja Opće županijske bolnice Požega, obavljati edukacijsku djelatnost na više znanstveno-obrazovnih ustanova, i to u kumulativnom radnom odnosu od 5% ukupnog radnog vremena na Medicinskom fakultetu u Osijeku, kao suradnik u nastavi na Medicinskom fakultetu u Zagrebu kao poslijedoktorand na Medicinskom fakultetu u Rijeci, ukoliko njegova prijava bude prihvaćena od Medicinskog fakulteta u Rijeci, te u svojstvu predavača na Visokoj školi Ivanić Grad i za to ostvarivati plaću, odnosno naknadu. Obveznik bi na ovim institucijama sudjelovao u nastavi izvođenja predmeta medicinske struke

Imajući u vidu da je obveznicima člankom 17. stavku 3. ZSSI/21-a izričito dopušteno za vrijeme profesionalnog obnašanja javne dužnosti obavljati edukacijsku djelatnost bez prethodnog odobrenja Povjerenstva, obveznik Ivan Vukoja može obavljati navedene poslove, ali je u smislu odredbe članka 17. stavku 4. ZSSI/21-a dužan Povjerenstvu prijaviti prihode stečene od obavljanja navedene djelatnosti.

Člankom 17. stavkom 1. ZSSI/21-a obveznik za vrijeme obnašanja javne dužnosti na koju je izabran odnosno imenovan ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Iako član predstavničkog tijela jedinice lokalne i područne (regionalne) samouprave nije obveznik u smislu odredbi ZSSI/21-a, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI/21-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

U ovome slučaju niti odredbama Zakona o zdravstvenoj zaštiti („Narodne novine“, broj 100/18., 125/19. i 147/20), kojom je propisano da opću bolnicu osniva jedinica područne (regionalne) samouprave te su propisane ovlasti i način imenovanja i razrješenja ravnatelja zdravstvene ustanove, kao niti odredbama Zakona o lokalnim izborima i Zakona o lokalnoj i područnoj (regionalnoj) samoupravi, kojim su određene nespojive funkcije te ovlasti članova predstavničkih tijela jedinica lokalne i područne (regionalne) samouprave, nije propisano da bi ravnatelj opće županijske bolnice, koji je obveznik u smislu odredbi ZSSI/21-a, istodobno mogao biti član predstavničkog tijela jedinice lokalne samouprave.

Također, obveznik Ivan Vukoja izabran je za člana Gradskog vijeća Grada Pleternice na lokalnim izborima, stoga obnašanje ove javne dužnosti nije povezano niti proizlazi iz obavljanja dužnosti ravnatelja Opće županijske bolnice Požega.

Sukladno navedenom, obveznik Ivan Vukoja ne može za vrijeme obnašanja dužnosti ravnatelja Opće županijske bolnice Požega biti član Gradskog vijeća Grada Pleternice, jer ista javna dužnost ne proizlazi iz obnašanja dužnosti ravnatelja zdravstvene ustanove niti je zakonom propisana iznimka od opće zabrane istodobnog obnašanja druge javne dužnosti.

Nadalje, člankom 18. stavkom 1. ZSSI/21-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova.

Sukladno članku 18. stavku 2. ZSSI/21-a, iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u nadležni sudski registar, utvrđeno je da je Požeško-slavonska županija osnivač ustanova Veleučilište u Požegi te Glazbena škola Požega, dok je Veleučilište u Požegi osnivač ustanove Veleučilište u Požegi - Studentski centar u Požegi.

Uvidom u Registar pravnih osoba od posebnog državnog interesa odnosno od posebnog interesa za jedinicu lokalne i područne (regionalne) samouprave koji vodi Povjerenstvo, utvrđeno je da su ustanove Veleučilište u Požegi te Glazbena škola Požega proglašene pravnim osobama od posebnog interesa za Požeško-slavonsku županiju, dok ustanova Veleučilište u Požegi - Studentski centar u Požegi nije proglašena ustanovom od posebnog interesa za istu županiju.

Povjerenstvo utvrđuje da školski odbor, koji sukladno Zakonu o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 16/12., 86/12., 94/13., 152/14., 7/17., 68/18., 98/19. i 64/20) upravlja radom škole, ima ovlasti i položaj upravnog vijeća javne ustanove.

Obzirom da obveznici, prema odredbi članka 18. stavka 2. ZSSI/21-a smiju iznimno biti u upravnim tijelima dviju javnih ustanova koje su posebnog državnog interesa odnosno od posebnog interesa za jedinicu lokalne i područne (regionalne) samouprave, obveznik Ivan Vukoja može za vrijeme obnašanja dužnosti ravnatelja Opće županijske bolnice Požega biti član Školskog odbora Glazbene škole Požega, koja je od posebnog interesa za Požeško-slavonsku županiju, ali ne može biti član Upravnog vijeća Veleučilišta u Požegi - Studentski centar u Požegi, jer ista nije od posebnog interesa za Požeško-slavonsku županiju.

Obveznik za članstvo u Školskom odboru Glazbene škole Požega nema pravo na naknadu, osim prava na naknadu putnih i drugih opravdanih troškova te je dužan u imovinskoj kartici navesti podatak u članstvu u navedenom Školskom odboru.

Sukladno članku 18. stavku 5. ZSSI/21-a obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Prema Zakonu o udrugama („Narodne novine“, broj 74/14.), najviše tijelo udruge je skupština, koja ima upravne ovlasti.

Iz zahtjeva za mišljenjem proizlazi da je obveznik član šest udruga, HRVATSKO GASTROENTEROLOŠKO DRUŠTVO, HRVATSKO DRUŠTVO ZA NEFROLOGIJU, DIJALIZU I TRANSPLATACIJU HRVATSKOG LIJEČNIČKOG ZBORA, UDRUGA NARODNOG ZDRAVLJA „Andrija Štampar“, LOVAČKO DRUŠTVO „SVETI HUBERT“ – POŽEGA, NOGOMETNI ŠPORTSKI KLUB "SLAVIJA te MATICA HRVATSKA, pri čemu je samo u udruzi NOGOMETNI ŠPORTSKI KLUB "SLAVIJA“ član Skupštine.

Obzirom da se ograničenje iz članka 18. stavka 5. ZSSI/21-a odnosi na obavljanje upravne i nadzorne funkcije, a ne i na članstvo u udrugama, obveznik Ivan Vukoja može biti član svih navedenih udruga za vrijeme obnašanja dužnosti ravnatelja Opće županijske bolnice Požega, a imajući u vidu da smije biti član upravnog ili nadzornog tijela do dvije udruge, može biti član Skupštine udruge NOGOMETNI ŠPORTSKI KLUB "SLAVIJA“, ali bez prava na primanje naknade za ovu ulogu, osim prava na naknadu putnih i drugih opravdanih troškova.

Obveznik je sukladno odredbi članka 11. stavka 2. ZSSI/21-a dužan u imovinskoj kartici navesti podatke o članstvu u ovim udrugama te navedenoj funkciji koju obavlja u udruzi.

Međutim, u pogledu članstva u Skupštini udruge NOGOMETNI ŠPORTSKI KLUB "SLAVIJA“, ukazuju se obvezniku da je člankom 27. stavkom 3. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16., 98/19., 47/20. i 77/20.) propisano da članovi sportskog kluba – udruge za natjecanje ne mogu biti osobe koje ne mogu biti članovi uprave, odnosno nadzornog odbora dioničkog društva prema odredbama zakona o sprječavanju sukobu interesa u obnašanju javnih dužnosti.

Kako obveznik povodom obnašanja dužnosti ravnatelja ne može biti član uprave trgovačkog društva, sukladno odredbi članka 18. stavka 1. ZSSI-a, a za tumačenje odredbi Zakona o sportu nadležno je Ministarstvo turizma i sporta, obveznik se za pitanje dopuštenosti članstva u Skupštini predmetne udruge sa stajališta odredbi istog Zakona može obratiti navedenome državnome tijelu.

Nadalje, obveznik može za vrijeme obnašanja dužnosti ravnatelja Opće županijske bolnice Požega biti član Povjerenstva za palijativnu medicinu Ministarstva zdravstva Republike Hrvatske, u koje ga je imenovao ministar zdravstva, jer se ne radi o drugoj javnoj dužnosti već o povremenom obavljanju stručnih poslova u savjetodavnom tijelu koje pomaže u kreiranju politika, smjernica i aktivnosti palijativne medicine, kao i biti član političke stranke HDZ i njezinih ustrojbenih oblika u okviru kojih će se zalagati za ostvarivanje političkih ciljeva pa tako i obavljati funkciju predsjednika Akademske zajednice „Ante Starčević" Požeško-slavonske županije.

Iz zahtjeva za mišljenjeproizlazi da bi obveznik istodobno s obnašanjem dužnosti ravnatelja prema potrebama medicinske službe obavljao poslove liječnika specijaliste i da bi iste poslove obavljao u ostalim oblicima rada, kao što su dežurstvo, pripravnost i rad po pozivu te bi primao plaću za efektivno izvršene poslove, slijedom čega Povjerenstvo zaključuje da se radi o obavljanju povremenih poslova.

Stoga sukladno odredbi članka 17. stavka 2. ZSSI-a obveznik Ivan Vukoja, može istodobno uz profesionalno obnašanje dužnosti ravnatelja Opće županijske bolnice Požega obavljati poslove doktora medicine spec. opće interne medicine, uže specijalnosti gastroenterologije, na opisani način, jer ih neće obavljati na način redovitog i stalno zanimanja.

Povjerenstvo pritom napominje kako je dužnosnik sukladno članku 17. stavku 4. ZSSI-a primitke stečene obavljanjem poslova doktora medicine dužan prijaviti u godišnjoj imovinskoj kartici. Povjerenstvo ističe da je, ukoliko obveznik prima jedinstvenu plaću kao ravnatelj zdravstvene ustanove te liječnik specijalist, navedenu plaću dužan prijaviti u rubrici „Primanja na mjesečnoj razini od dužnosti za koju se podnosi izvješće o imovinskom stanju“, a ukoliko se radi o dva različita primitka onda je prihode ostvarene za obavljanje poslova liječnika dužan prijaviti u rubrici „Podatci o drugim poslovima dužnosnika tijekom obnašanja mandata“.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost. Sukladno članku 8. stavku 2. ZSSI/21-a u slučaju dvojbe o postojanju sukoba interesa, obveznik je dužan učiniti sve što je potrebno da odijeli privatni interes od javnog interesa.

Obzirom da je obveznik stupio na dužnost ravnatelja prije stupanja ovog Zakona na snagu te da je postao njegovim obveznikom danom stupanja ZSSI/21-a na snagu, ovaj rok za obveznika Ivana Vukoju počinje teći s tim danom.

Stoga se sukladno navedenoj zakonskoj odredbi upućuje obveznika Ivana Vukoju da u roku od 60 dana od dana stupanja ZSSI/21-a na snagu, odnosno od 25. prosinca 2021. razriješi okolnosti obavljanja druge javne dužnosti člana Gradskog vijeća Grada Pleternice te funkcije člana Upravnog vijeća ustanove Veleučilište u Požegi Studentski centar u Požegi istodobno s obnašanjem dužnosti ravnatelja Opće županijske bolnice Požega.

Nadalje, bilo bi uputno kada bi obveznik Ivan Vukoja zatražio mišljenje Povjerenstva kako postupiti u svakoj pojedinačnoj situaciji potencijalnog sukoba interesa ako bi povodom obnašanja dužnosti ravnatelja Opće županijske bolnice Požega odlučivao o nastanku poslovnog odnosa ili ostvarivanju prava iz već zaključenog poslovnih odnosa između Opće županijske bolnice Požega i pravnih osoba u kojima obavlja poslove ili kojih je član, odnosno obavlja funkciju člana upravnog ili nadzornog tijela.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Ivan Vukoja, poštom
2. Objava na internetskoj stranici Povjerenstva
3. Pismohrana